open-index/open-wikipedia-markdown huggingface dataset:
Norstat

**Norstat AS** on Euroopas tegutsev Norra turu-uuringute ettevõte.

Norstat alustas tegevust Norras 1997. aastal. 2024. aasta seisuga tegutsetakse 15 Euroopa riigis. Norstat Eesti AS loodi 2007. aastal.

## Välislingid
* Norstati koduleht
Juhan Anupõld

**Juhan Anupõld** (sündinud 27. oktoobril 1946 Tartus) on eesti autosportlane, kiiruisutaja, sporditegelane ja muusik.

## Elulugu
Ta lõpetas 1965. aastal Tallinna 2. Keskkooli ja 1969. aastal Tallinna Pedagoogilise Instituudi kehakultuuriteaduskona.

Anupõld harrastas orienteerumist ja 1962–1967 Olaf Olmanni juhendamisel kiiruisutamist, tuli aastatel 1963–1965 kiiruisutamises mitmekordseks Eesti noorte ja koolinoorte meistriks ning 1967 Eesti meistriks, kuulus 1966–1970 Eesti kiiruisutamiskoondisse, võistles 1974–1991 autorallis ja -krossis (treener Ants Tõnnberg), sai 1990 Egiptuse rallil KAMAZ-i klassis 4. ja 1991 Pariisi–Dakari rallil koos Joel Tammekaga 3. koha.

Anupõld oli aastast 1966 Tallinna Keskrajooni spordiklubi treener, majandusjuht ja 1976–1983 direktor, 1983–1984 Tallinna Spordiinternaatkooli direktor, Kurgjärve spordibaasi juhataja, 1990–2001 Nõmme Spordiklubi direktor, aastast 2001 juhatuse esimees ja 2010–2020 Tallinna Spordiliidu juhatuse liige. Ta on 1998. aastast Eesti Keskerakonna liige, kuulus Sõpruse tehnikaklubi juhatusse ja esines aastatel 1965–1972 ansamblis Real.

## Teoseid
* Juhan Anupõld, Teri Kuusmaa, Anu Vackermann. *Kurgjärve 50*, 2014

## Tunnustus
* 1990 NSV Liidu meistersportlane
* 1991 Rahvaste Sõpruse orden
* 2010 ROK-i aastaauhind "Sport – noorte inspireerija"
* 2020 Valgetähe V klassi teenetemärk

## Isiklikku
Tema õde oli iluvõimleja ja võimlemistreener Anne-Mall Klooren, vend oli ajakirjanik Enn Anupõld.

## Viited


## Välislingid
* Tähelaev: 31 | Juhan Anupõld ERR arhiiv, 21. november 2004
Explicit

***Explicit*** (ladina keeles 'on lõppenud') on eriti keskaegsetes käsikirjades, vahel ka inkunaablites esinev lõpuvormel, mis sageli sisaldab käsikirja või trükise valmimisega seotud andmeid, nagu koht, daatum, käsikirja kirjutaja(d), trükise väljaandja või trükkija. Sageli on *explicit* värviga ja eristuva kirjaga nähtavamaks muudetud. Selles mõttes on *explicit* kolofooni eelkäija.

Nimetus *explicit* nagu teksti alguses olev algusvormel *[[incipit]]* on laenatud vormeli enda sõnastusest: "explicit liber" 'raamat on läbi', mis võib olla lühend väljendist "liber explicitus [est]", sõna-sõnalt "raamat on laiali laotatud." Hilisemal ajal sulab *explicit* kolofooniga üheks ja termineoloogiliselt pole need kaks kuigi hästi eristatavad.

## Viited
Eino Purre

**Eino Purre** (a-ni 1936 Herman Laosson; 3. jaanuar 1916 (vkj. 21. detsember 1915) – 16. juuli 1994) oli Viljandimaa spordiaktivist. 

Ta tuli Eesti vasaraheite meistrivõistlustel 1946.a teiseks ja 1947.a kolmandaks.

25. märtsil 1949 küüditati ta abikaasaga Siberisse.

Kuulus hiljem Martin Kleini mälestusvõistluste korraldustoimkonda.

## Viited
Alla Madisson

**Alla Madisson** (1979. aastast **Alla Oll**; sündinud 4. märtsil 1947 Tallinnas) on eesti endine allveesportlane.

Ta lõpetas 1965. aastal Tallinna 2. Keskkooli ja 1969. aastal Tallinna Pedagoogilise Instituudi kehakultuuriteaduskonna.

Madisson alustas Kalevis aastal 1955 Eduard Takkeri käe all ujumis- ning 1966 Ott Ernesaksa juhendamisel allveesporditreeninguid. Ta võitis aastatel 1967 ja 1969 NL-i meistrivõistlustel lesta- ja akvalangiujumises 4 kuld-, 1 hõbe- ja 1 pronksmedali, 1967–1969 Eesti meistrivõistlustel 11 medalit (sh 5 kulda) ja tuli 1967 absoluutseks meistriks.

Madisson töötas 1967. aastast Kalevis ja Tallinna Lastestaadionil treenerina, elas 1996. aastast Rootsis ja töötas sotsiaalhoolduse alal.

## Tunnustus

* 1967 NSV Liidu meistersportane

## Viited
Sandra Särav

**Sandra Särav-Tammus** (sünninimi **Sandra Särav**; sündinud 1. juulil 1989 Kilingi-Nõmmes) on Eesti riigiametnik.
## Elulugu
Särav lõpetas 2008. aastal Pärnu Ühisgümnaasiumi hõbemedaliga meedia ja kommunikatsiooni suunal, õppis aastatel 2008–2009 Balti Filmi- ja Meediakoolis avalike suhete, reklaami ja rakenduskommunikatsiooni erialal ning omandas 2010–2013 Tallinna Tehnikaülikoolis (TTÜ) Euroopa Liidu (EL) ja rahvusvahelise õiguse bakalaureusekraadi ja 2014–2015 tehnoloogiaõiguse magistrikraadi. Ta on õppinud Lausanne'i Ülikooli doktorantuuris.

Särav oli aastatel 2014–2015 Euroopa Personalivaliku Ameti karjäärisaadik, 2015–2016 Euroopa digitaalse ühtse turu projekti meeskonna liige, 2016–2018 Majandus- ja Kommunikatsiooniministeeriumi (MKM) EL-i digiasjade nõunik ja 2018–2019 riigi infosüsteemide osakonna väliskoostöö nõunik, 2019–2020 Bolti Baltimaade ja Põhjamaade valitsussuhete juht ja 2020–2021 globaalse kestliku arengu juht, 2021–2022 Meta Kesk- ja Ida-Euroopa avaliku poliitika juht, 2022 MKM-i andmete taaskasutuse programmijuht, 2022–2023 ettevõtlus- ja tarbimiskeskkonna asekantsler ja on 2023. aastast majanduse ja innovatsiooni asekantsler. Ta oli aastatel 2013–2016 TTÜ õiguse instituudi Jean Monnet' Euroopa õiguse õppetooli projektide assistent, 2016–2021 nooremteadur ja on 2021. aastast lektor.

Särav oli aastatel 2020–2021 MTÜ Eesti Jagamismajanduse Liidu juhatuse liige, 2023–2025 Ettevõtluse ja Innovatsiooni Sihtasutuse (EISA) nõukogu esimees ja 2025. aastast aseesimees, on 2015. aastast TTÜ õiguse instituudi, 2022. aastast Eesti Keskkonnauuringute Keskuse ja 2024. aastast CR14 nõukogu liige.

## Huvide konflikt
2024. aastal tõstatati tema võimalik huvide konflikti küsimus, mis tekkis seoses tema varasemate sidemetega Boltiga ja tööga MKM-s.

Väljaande Euractiv kohaselt üritas Bolt oma endise töötaja kaudu teha MKM-s agressiivset lobitööd, et Eesti seisaks vastu EL-i platvormitöö direktiivile. MKM-i sõnul on huvigruppide löbitöö tavaline ja nad pole üritanud varjata kirjavahetusi ja kohtumisi Boltiga. Euractivi andmetel saatis Bolti Lääne- ja Lõuna-Euroopa esilobist 2023. aasta oktoobris, kui toimusid läbirääkimised platvormitöötajate uute töötingimuste üle EL-is, MKM-i asekantslerile Sandra Säravale e-kirja, millele oli lisatud Bolti loodud dokument, mille vormistus jättis mulje, et tegu oli Eesti valitsuse algatusega, millega sooviti leida toetust platvormitöö uue direktiivi poolt ja toonase EL-i eesistuja Hispaania veetud versiooni vastu. Särava sõnul on suhtlus ettevõtetega tavaline. Kirjale ta ei vastanud, vaid saatis selle edasi.

Särav on avaldanud Postimehele intervjuus, et tema rolli erasektoris tuleks vaadelda pigem avaliku sektori esindajana, kes üritas tuua kaasa muutusi ja kogemusi erasektorisse. Ta väidab, et tema tegevus erasektoris oli suunatud avaliku sektori huvidele, mitte vastupidi, ja et ta nägi end „avaliku sektori spioonina“ erasektoris.

## Viited

## Välislingid

* https://scholar.google.be/citations?user=DzCNrPgAAAAJ&hl=en
Kersti Gregor

**Kersti Gregor** (1970. aastani **Kersti Tõkke**; 26. november 1946 Tallinn – 20. aprill 2012) oli eesti sporditegelane.

Ta lõpetas 1965. aastal Tallinna 2. Keskkooli ja 1969. aastal Tartu Riikliku Ülikooli kehakultuuriteaduskonna.

Gregor alustas sportimist 4. klassis, käis Aino Issaku tennise- ja Ivi Kaseoja ujumistreeningutel. Ta oli aastatel 1969–1970 EKE EMV spordiinstruktor, 1971–1972 Rîbnița spordikoolis treener, 1972–1986 Tallinna Kalevi ja KSMK instruktor, 1986–1993 Kalevi purjespordikooli instruktor ja õppealajuhataja, 1993–2004 Eesti Jahtklubide Liidu sekretär.

## Isiklikku
Tema õde on allveesportlane Tiina Kompus.

## Viited
Kadri Järve

**Kadri Järve** (1982. aastani **Kadri Randalu**; sündinud 6. novembril 1948 Tartus) on eesti taimegeneetik.

Ta lõpetas 1966. aastal Tallinna 2. Keskkooli ja 1971. aastal Tartu Riikliku Ülikooli füüsikuna, sai 1978. aastal Moskva ülikoolis bioloogiakandidaadi kraadi tööga "DNA lämmastikaluste karbamoileerimine N-nitroso-N-metüülkarbamiidi toimel".

Järve oli Eesti Põllumajandusülikooli eksperimentaalbioloogia instituudis aastatel 1971–1973 vanemlaborant, 1973–1976 aspirant, 1976–1978 nooremteadur, 1978–2000 vanemteadur, 2000–2005 osakonnajuhataja, Tallinna Ülikooli matemaatika ja loodusteaduste instituudis 2005–2017 dotsent, Tallinna Tehnikaülikooli geenitehnoloogia ning keemia ja biotehnoloogia instituudis 2005–2023 vanemteadur. Ta on uurinud DNA muundamist, metüleeritud DNA taastumist odras ning nisu haiguskindluse molekulaarseid mehhanisme.

## Isiklikku
Tema isa oli õigusteadlane Hillar Randalu, ema oli põllumajandusteadlane Ilme Randalu, õde on keeleteadlane Ann Pikver.

## Viited
Lilian Järvekülg

**Lilian Järvekülg** (sündinud 12. märtsil 1948 Tallinnas) on eesti molekulaarbioloog ja taimeviroloog.

## Elulugu
Ta lõpetas 1966. aastal Tallinna 2. Keskkooli, 1972. aastal Leningradi ülikooli, sai 1979. aastal Moskva ülikoolis kandidaadikraadi väitekirjaga "Viiruse RNA konformatsiooniline labiilsus (Ni2519) ja TMV partiklite moodustumine *in vitro*" ja 1993. aastal Tartu Ülikoolis doktorikraadi väitekirjaga "Kartuliviiruste antigeenne iseloomustamine ja test-süsteemide väljatöötamine nende määramiseks".

Järvekülg oli aastatel 1972–1980 Eesti NSV Teaduste Akadeemia eksperimentaalbioloogia instituudi molekulaarbioloogia laboratooriumi vaneminsener ja nooremteadur, 1980–1985 Desintegraatori biotehnoloogialabori teadur, 1985–2002 Keemilise ja Bioloogilise Füüsika Instituudi molekulaargeneetikalabori vanemteadur, 1995–1999 Tallinna Tehnikaülikooli toiduainete instituudi vanemteadur, 1999–2002 geenitehnoloogia instituudi dotsent, 2002–2016 geenitehnoloogia instituudi molekulaardiagnostika õppetooli juhataja ja professor, 2017 keemia ja biotehnoloogia instituudi professor, 2017. aastast emeriitprofessor, 2008–2015 Vähiuuringute Tehnoloogia Arenduskeskuse teadusjuht, 2017–2021 PharmaEstica Manufacturing OÜ teadus- ja arendusosakonna juhataja.

Järvekülg on täiendanud end Soomes, Norras, Šotimaal ja Saksamaal. Tema uurimisvaldkonnad on viroloogia, immunoloogia, taimeviiruste molekulaarbioloogia ning viirusnakkuse ja -resistentsuse mehhanismid, bio- ja toiduainete tehnoloogia (toiduainete ja bioproduktide immunokeemiline analüüs). Ta on loonud taimeviiruste (peamiselt kartuliviiruste) määramiseks kasutatavad immuno-testsüsteemid, teinud Eestis kasvatatava kartuli massanalüüse viie levinuima viiruse suhtes, uuringud on toimunud koostöös Moskva, Helsingi ja Uppsala ülikoolide, Saksa ja Šoti maaviljelusinstituutide ning Norra taimekaitseinstituudiga. Ta on avaldanud üle 100 teaduspublikatsiooni.

Järvekülg on olnud Tallinna Tehnikaülikooli matemaatika-loodusteaduskonna, geenitehnoloogia instituudi, toiduainete instituudi ning keemia- ja biotehnoloogia instituudi nõukogu liige, Eesti Maaviljeluse Instituudi teadusnõukogu liige, Põllumajandusministeeriumi taimetervise nõukogu liige, Veterinaar- ja Toiduameti uuendtoidu komisjoni liige, matemaatika-loodusteaduskonna eetikakomisjoni eesistuja.

## Tunnustus

* 1993 Rahvusvahelise Teadusfondi stipendium

## Isiklikku
Tema onu oli August Järvekülg.

## Viited
Magnus Gabriel von Tiesenhausen

**Magnus Gabriel von Tiesenhausen** (24. jaanuar 1658 – 1. august 1705) oli Tiesenhausenite aadlisuguvõsast pärit Rootsi sõjaväelane, kes osales Põhjasõjas. Vabahärra.

Magnus Gabriel von Tiesenhausen sündis 1658. aastal Hans Heinrich ja Anna Margaretha von Tiesenhauseni (sünninimega von Uexküll) peres. 

1687. aastal oli ta Stade garnisonis kapten. Järgmisel aastal edutati ta Hollandis teeniva Rootsi rügemendi ooberstiks. 1700. aastal sai ta Åbo, Björneborgi ja Uusimaa jalaväerügemendi ooberstiks. 

Magnus Gabriel von Tiesenhausen suri 1. augustil 1705. 

## Kirjandus
* Lewenhaupt, Adam. ''Karl XII:s officerare. Biografiska anteckningar''. 1920. Lk 703.
* Stackelberg, Otto Magnus von. ''Genealogisches Handbuch der estländischen Ritterschaft''. Görlitz. Kd. 1. 1929. Lk 399.
Arvi Sapas

**Arvi Sapas** (25. september 1947 Tallinn – 3. november 2007 Tallinn) oli eesti motosportlane.

Ta lõpetas 1966. aastal Tallinna 2. Keskkooli.

Sapas tuli 1963. aastal Tallinna esimeseks koolinoorte meistriks kartautosõidus, võitis aastatel 1976–1977 NSV Liidu ringrajasõidumeistrivõistlustel koos venna Taivoga 500 cm3 külgvankriga mootorrataste klassis hõbemedali, tuli samas võistlusklassis ringrajasõidus 1975 Henno Palmiga ja 1976 vennaga Eesti meistriks, võitis 1973 vennaga ja 1975 Palmiga Kalevi suursõidu.

## Tunnustus

* 1973 NSV Liidu meistersportlane

## Isiklikku
Tema isa oli motosportlane Alfred Sapas, vend oli motosportlane Taivo Sapas.

## Viited


## Välislingid

* V. Orljanskaja. Kõik on tublid Vahipostil, 23. veebruar 1968
Gotthard Johann von Knorring (1744–1825)

**Gotthard Johann von Knorring** (11. november 1744 – 17. detsember 1825) oli Knorringite aadlisuguvõsast pärit Vene jalaväekindral ja maaomanik. Ta oli Norra, Penuja ja Udeva mõisnik. 

## Elulugu
Gotthard Johann von Knorring sündis 11. novembril 1744 Ervita mõisas meeskohtunik Adam Friedrich ja Dorothea Elisabeth Zöge von  Manteuffeli perekonda.

1758. aastal astus Knorring Peterburis kadetikorpusesse. 1764. aastal ülendati ta porutšikuks ja kuus aastat hiljem majoriks. Ta võttis osa Vene-Türgi sõjast. 1770. aastal Kaguli lahingus üles näidatud vapruse eest autasustati Knorringit Püha Georgi ordeni IV klassiga. 1771. aastal ülendati ta alampolkovnikuks. Edasi oli ta kindralstaabis ülemkortermeister. 1779. aastal ülendati ta Pihkva karabinjeerirügemendis polkovnikuks.

1773. aasta 14. novembril abiellus Knorring Tartus Wilhelmine Christine von Liphardiga. Abielust sündis Karl von Knorring (1774–1817, hilisem Vene kindralmajor).

1775. aastal päris Knorring oma emalt Norra mõisa, kuhu lasi ehitada uue peahoone. Samal aastal päris ta ka Udeva mõisa. 1803. aasta 28. veebruaril ostis ta parun Moritz Leonhard Posselt 50 000 hõberubla eest Penuja mõisa.

1784. aastal ülendati Knorring kindralmajoriks. Vene-Rootsi sõja ajal teenis ta Soomes kindralkortermeistrina. 1792. aastast osales ta Poola sõjakäigul. Algul teenis ta Hans Heinrich von Ferseni korpuses, kuid hiljem juhatas iseseisvat väge, millega vallutas Vilniuse. Selle eest autasustati teda Püha Georgi ordeni II klassiga. 1806–1812 oli ta Liivimaa maanõunik. 1806. aastal ülendati ta jalaväekindraliks. Samal aastal oli ta maakohtunik ning Liivimaa maakaitseväe juhataja. 1808. aastal määrati Knorring sõjas Rootsiga Soome väekorpuse ülemjuhatajaks, kuid kutsuti juba järgmisel aastal sealt tagasi.

Gotthard Johann von Knorring suri 17. detsembril 1825 Tartus.

## Esivanemad
 
## Viited
Jhon Lucumí

**Jhon Janer Lucumí Bonilla** (sündinud 26. juunil 1998 Calis) on Colombia jalgpallur, kes mängib keskkaitsjana Itaalia kõrgliigaklubis Bologna ja Colombia jalgpallikoondises.

Ta alustas klubikarjääri sünnilinnaklubis Deportivo Cali, mille põhimeeskonnas debüteeris ta Colombia kõrgliigas 2015. aastal.

2018. aasta juulis liitus ta Belgia kõrgliigaklubiga Genk. Hooajal 2018/19 tuli ta Genkiga Belgia meistriks. 2021. aastal kuulus ta Genki meeskonda, mis võitis Belgia karikavõistlused. Alates hooajast 2019/20 mängis ta Genki meeskonnas keskkaitses sageli koos kaasmaalase Carlos Cuestaga.

2022. aasta augustis sõlmis ta lepingu Bolognaga.

Colombia jalgpallikoondises debüteeris ta 3. juunil 2019 sõprusmängus Panama vastu. Ta on kuulunud Colombia koondisse 2019., 2021. ja 2024. aasta Copa Américal.

## Viited
2024. aasta Copa América

**2024. aasta [[Copa América]]** olid 48. Lõuna-Ameerika meistrivõistlused jalgpallis. Need toimusid USA-s 20. juunist 14. juulini. Varem oli USA korraldanud 2016. aastal toimunud Copa América Centenariot.

Võistlustel osales 16 meeskonda, neist kümme Lõuna-Ameerikast. Külalisvõistkondadena osales kuus riiki Põhja-Ameerika ja Kesk-Ameerika jalgpalliliidust CONCACAF.

16. korda võitis Copa América valitsev meister ja valitsev maailmameister Argentina koondis, kes alistas finaalis Colombia tulemusega 1:0. Finaalis lõi Argentina võiduvärava Lautaro Martínez, kes oli ka turniiri suurim väravakütt,

## Staadionid
* AT&T Stadium (Arlington; 80 000 pealtvaatajat)
* Mercedes-Benz Stadium (Atlanta; 71 000 pealtvaatajat)
* Q2 Stadium (Austin; 20 738 pealvaatajat)
* Bank of America Stadium (Charlotte; 74 867 pealvaatajat)
* MetLife Stadium (East Rutherford; 82 566 pealtvaatajat)
* NRG Stadium (Houston; 72 220 pealtvaatajat)
* SoFi Stadium (Inglewood; 70 240 pealtvaatajat)
* Levi's Stadium (Santa Clara; 68 500 pealtvaatajat)
* State Farm Stadium (Glendale, 63 400 pealtvaatajat)
* Allegiant Stadium (Paradise; 61 000 pealtvaatajat)
* Arrowhead Stadium (Kansas City, Missouri; 76 416 pealtvaatajat)
* Children's Mercy Park (Kansas City, Kansas; 18 467 pealtvaatajat)
* Hard Rock Stadium (Miami Gardens; 64 767 pealtvaatajat)
* Inter&Co Stadium (Orlando; 25 500 pealtvaatajat)

## Alagrupimängud

### A-alagrupp

### B-alagrupp

### C-alagrupp

### D-alagrupp

## Väljalangemismängud

#### Veerandfinaalid

----

----

----

----
#### Poolfinaalid

----

#### Kolmanda koha mäng

#### Finaal

## Väravalööjad
;5 väravat
* Lautaro Martínez

;3 väravat
* Salomón Rondón

;2 väravat

* Julián Álvarez
* Vinícius Júnior
* Jhon Córdoba
* Luis Díaz
* Jefferson Lerma

* Daniel Muñoz
* Jonathan David
* José Fajardo
* Maximiliano Araújo
* Rodrigo Bentancur

* Darwin Núñez
* Folarin Balogun
* Eduard Bello

;1 värav

* Lisandro Martínez
* Lionel Messi
* Bruno Miranda
* Lucas Paquetá
* Raphinha
* Sávio
* Miguel Borja
* Richard Ríos
* James Rodríguez
* Davinson Sánchez
* Josimar Alcócer
* Francisco Calvo

* Alan Minda
* Kendry Páez
* Kevin Rodríguez
* Jeremy Sarmiento
* Michail Antonio
* Ismaël Koné
* Jacob Shaffelburg
* Gerardo Arteaga
* César Blackman
* Eduardo Guerrero
* Michael Amir Murillo
* César Yanis

* Omar Alderete
* Julio Enciso
* Ramón Sosa
* Mathías Olivera
* Facundo Pellistri
* Luis Suárez
* Federico Valverde
* Matías Viña
* Christian Pulisic
* Jhonder Cádiz
* Eric Ramírez

;1 omavärav
* Kasey Palmer (mängus Ecuadori vastu)

## Auhinnad
* Parim mängija (*Best Player Award*):  James Rodríguez
* Suurim väravakütt (*Golden Boot Award*):  Lautaro Martínez (5 väravat)
* Parim väravavaht (*Golden Glove Award*):  Emiliano Martínez
* Ausa mängu auhind: 

### Turniiri sümboolne koosseis

## Vaata ka
* 2024. aasta Copa América meeskonnad

## Viited

## Välislingid
* Koduleht (*inglise keeles*)
Sparkle Solutions

**Sparkle Solutions OÜ** (Sparkle Eesti) on 16. augustil 2021 asutatud Eesti ettevõte, mis pakub terviklikke andmelahendusi.

Sparkle bränd on esindatud Eestis, Belgias, Hollandis ja Luksemburgis. Sparkle ettevõtted on osa Belgia Cronos Group kontsernist, mis on Belgia suurim IT-teenuste pakkuja.

## Konverentsid
Sparkle Eesti on korraldanud Tallinnas Microsoft'i pilvetehnoloogia konverentse, eesmärgiga tuua kokku rahvusvahelisi tehnoloogia- ja kogukonna liidreid ning jagada kogemusi kohaliku kogukonnaga:

* Tallinn Cloud Technology Townhall 2023
* Tallinn Cloud Technology Townhall 2024

## Viited

## Välislingid
*Koduleht
Didier Ratsiraka

**Didier Ignace Ratsiraka** (4. november 1936 Vatomandry – 28. märts 2021 Antananarivo) oli Madagaskari poliitik. Aastatel 1975–1993 ja 1997–2002 oli ta Madagaskari president.

Aastatel 1972–1975 oli ta Madagaskari välisminister. 1975. aasta juunis tuli Ratsiraka riigipöördega võimule. Ta valiti seejärel seitsmeks aastaks presidendiks ning riigi nimi nimetati ümber Madagaskari Demokraatlikuks Vabariigiks. Ratsiraka propageeris sotsialismi, natsionaliseeris suure osa majandusest ja katkestas kõik sidemed Prantsusmaaga. See poliitika kiirendas Madagaskari majanduse allakäiku.

1977. aastal lubati ainsa parteina parlamendivalimistele Ratsiraka partei Malagassi Revolutsiooni Avangard. 1982. aastal valiti Ratsiraka tagasi presidendiks, kogudes 80,1% valijate toetuse.

1989. aastal võitis Ratsiraka taas valimised, kuid kahtlustati valimistulemuste võltsimist ning see tõi riigis kaasa rahutused. Lõpuks sundis Madagaskari opositsioon ja rahvusvaheline avalikkus Ratsirakat oma positsiooni ideoloogiliselt revideerima, mistõttu võeti 1992. aastal rahvahääletusel vastu uus põhiseadus, mis piiras presidendi võimu.

1993. aastal kaotas Ratsiraka presidendivalimistel Albert Zafyle, kuid neli aastat hiljem valiti Ratsiraka napi enamusega kombel tagasi ning valimistulemusi peeti üllatuslikuks. Presidendina jätkas Ratsiraka kurssi kapitalismile, kuid 2000. aastate alguses tugevnes Ratsiraka-vastane opositsioon jällegi.

2001. aasta presidendivalimiste eel tõusis Ratsiraka suurimaks konkurendiks Marc Ravalomanana. Ravalomanana väitis, et on esimeses voorus 52 protsendiga häältest võitnud, mida aga võimud eitasid. Ravalomanana keeldus seejärel teisest hääletusvoorust. 2002. aasta alguses leidsid kahe leeri esindajate vahel aset ägedad tänavakokkupõrked, nii et olukord lähenes kodusõjale. Veebruaris kuulutas Ravanamolana end presidendiks ja seadis end Antananarivos sisse. Pärast 2002. aasta aprillis toimunud häälte korduslugemist kuulutas Kõrgeim Konstitutsioonikohus Ravalomanana võitjaks: ametlike tulemuste järgi sai Ravalomanana 51,3% häältest ja Ratsiraka 35%. Ratsiraka kuulutas, et ignoreerib seda otsust, kuid 2002. aastal tunnustas USA Ravalomananat Madagaskari seadusliku riigipeana. Ratsiraka suundus seejärel Prantsusmaale eksiili. Madagaskari naasis Ratsiraka 2011. aastal.
Bánh mì

***Bánh mì*** on Vietnami roog, lühike õhukese kooriku ja pehme, õhulise tekstuuriga bagett. See lõigatakse tavaliselt pikkupidi pooleks, täidetakse liha ja muu soolasega ning serveeritakse võileivana.

Tüüpiline *bahn mi* sisaldab nii Vietnami kui ka Prantsuse köögile iseloomulikke koostisosi (Vietnamist näiteks *[[chả lụa]]* vorst, koriander, kurk, porgand ja taliredis ning Prantsusmaalt pasteet, tšillipipar ja majonees). Vietnamis süüakse *bahn mi* võileiba tavaliselt kas hommikusöögiks või vahepalaks.

Bageti tõid prantslased Vietnamisse 19. sajandil Nguyễni dünastia ajal ning 20. sajandiks oli see üle maa laialt levinud. 1950. aastatel arenes Saigonis välja Vietnami-tüüpi võileib, millest sai populaarne tänavatoit (*bánh mì Sài Gòn* ehk Saigoni stiilis *bahn mi*). Pärast Vietnami sõda levis *bahn mi* tänu välisvietnamlastele ka näiteks Austraaliasse, Kanadasse ja Ameerika Ühendriikidesse, kus seda valmistatakse ja müüakse eeskätt Aasia pagariärides.

## Vaata ka
* Khao jee pâté
* Võileibade loend
* Vietnami köök

## Viited
Tabanus

***Tabanus*** on perekond parmlasi.

## Liike
**Tabanus bovinus* – veiseparm
**Tabanus sudeticus* – sudeediparm

## Välislingid
*
Põhitoit

**Põhitoit** on toit, mida indiviid või elanikkonnarühm sööb sageli ja sellistes kogustes, et see moodustab tavatoidust domineeriva osa, rahuldab suure osa energiavajadusest ja moodustab olulise osa tarbitavast toidust. Konkreetsed põhitoiduad on erinevates kohtades erinevad, kuid tavaliselt on tegemist odavate või kergesti kättesaadavate toiduainetega, millest saab kätte vajalikud süsivesikud, valgud, rasvad, mineraalained ja vitamiinid. Tüüpilisteks näideteks on terad (teraviljad ja kaunviljad), seemned, pähklid ja juurviljad (mugulad ja juured). Nende hulgast moodustavad teraviljad (riis, nisu, kaer, mais jne), kaunviljad (läätsed ja oad) ja mugulad (nt kartul, taro ja jamss) umbes 90% maailma rahvastiku kaloritarbimisest.

## Vaata ka
* Eksportvili
* Elatuspõllumajandus
* Näljatoit

## Viited
Sudeediparm

**Sudeediparm** (*Tabanus sudeticus*) on kahetiivaliste seltsi kuuluv putukaliik.

Liik on tumedamat värvi kui veiseparm.

## Välislingid
*
Pärilik monarhia

**Pärilik monarhia** on  valitsemise ja võimu pärimise vorm, mille puhul troon läheb ühelt valitseva perekonna liikmelt teisele sama perekonna liikmele. Ühe ja sama perekonna valitsejate rühm moodustab dünastia. See on ajalooliselt kõige levinum monarhia tüüp ja on endiselt domineeriv vorm säilinud monarhiates.

## Viited
Saigoni looma- ja botaanikaaed

**Saigoni looma- ja botaanikaaed** (vietnami keeles *Thảo Cầm Viên Sài Gòn*) on looma- ja botaanikaaed Vietnamis Hồ Chí Minhis, riigi suurim. Loomaaia asutamise käsu andis 1864. aastal Prantsuse admiral Pierre-Paul de La Grandière. 

Saigoni loomaaed on järjepidevalt olnud avatud alates 1869. aastast ning on üks maailma vanematest järjepidevalt avatud olnud loomaaedadest.

Saigoni botaanikaaia avas 1864. aastal Prantsuse botaanik Jean Baptiste Louis Pierre, kes oli kuni 1877. aastani loomaaia direktor.

Saigoni loomaaed asub Nguyen Binh Khiemi tänaval Hồ Chí Minhi 1. rajoonis. Loomaaias on üle 130 liigi imetajaid, roomajaid ja linde. Looma- ja botaanikaaia territooriumil asuvad ka Hồ Chí Minhi Ajaloomuuseum ning Vua Hùngi tempel (algselt esimeses maailmasõjas võitluses Prantsusmaa eest hukkunud Indohiina sõduritele).

## Vaata ka
* Botaanikaaedade loend
* Loomaaedade loend

## Viited
Ernst Johann von Dücker

**Ernst Johann von Dücker** (20. märts 1698 – 2. juuni 1737) oli Dückerite aadlisuguvõsast pärit Rootsi ning Vene sõjaväelane ja maaomanik. Ta oli Penuja mõisnik. 

## Elulugu
Ernst Johann von Dücker sündis 1698. aastal Otto Friedrichi ja Beate von Dückeri (sünninimega von Lode) peres. 

1717. aastal oli Dücker veltveebel Upplandi tragunirügemendis, samal aastal ülendati ta kornetiks ja 1718. aastal leitnandiks. 1722. aastal sai ta Ihukaitsekompaniis leitnandiks. 1724. aastal läks rittmeistri auastmes erru. 

1729. aasta 27. märtsil abiellus Dücker Hedwig Elisabeth von Laueniga. Abielust sündis kaks poega: Peter Ernst ja Karl Ludwig (hilisem Vene kindralmajor).

1733. aastal müüs Dücker oma perekonna pärusvalduses olnud Penuja mõisa 8247 taalri eest leitnant Paul Christoph von Ceumernile. 

Pärast seda astus Dücker Vene sõjaväe teenistusse ning osales 1737. aastal Otšakovi piiramisel, kus ta ka hukkus.

## Kirjandus
* Lewenhaupt, Adam. ''Karl XII:s officerare. Biografiska anteckningar''. Lk 157. 1920.
* Stackelberg, Otto Magnus von*. [https://www.digitale-sammlungen.de/en/view/bsb00000600?page=692,693 Genealogisches Handbuch der estländischen Ritterschaft]*. Kd. 1.  Lk 675. Görlitz.1929.
Paul Christoph von Ceumern

**Paul Christoph von Ceumern** (17. detsember 1693 – 6. jaanuar 1761) oli Ceumernite aadlisuguvõsast pärit Rootsi sõjaväelane ja maaomanik. Ta oli *Calzenau*, Kürble ja Penuja mõisnik. 

## Elulugu
Paul Christoph von Ceumern sündis 1693. aastal Christian ja Anna Margaretha von Ceumerni (sünninimega Kleinschmidt) peres.

Ta oli noorena Nierothi Liivimaa jalaväerügemendis lipnik. Ta osales Karl XII Venemaa sõjakäigus. 1727. aastal läks ta leitnandina erru.

1714. aasta 24. juunil abiellus Ceumern Hedwig Jacobina von Liphartiga. Abielust sündis neli last. 

1724. aastal müüs Ceumern varem päritud Kürble mõisa kapten Löwensternile. 1733. aasta 13. juunil ostis ta Ernst Johann von Dückerilt 8247 taalri eest Penuja mõisa, kuid müüs selle ise üheksa aastat hiljem Christoph Johann Möllerile.

Paul Christoph von Ceumern suri 6. jaanuaril 1761.

## Kirjandus
* Hagemeister, Heinrich von. ''Materialien zu einer Geschichte der Landgüter Livlands''. Kd. 1. 1836.  Lk 132
* Hagemeister, Heinrich von. ''Materialien zu einer Geschichte der Landgüter Livlands''. Kd. 2. 1837. Lk 167.
* Lewenhaupt, Adam. ''Karl XII:s officerare. Biografiska anteckningar''. 1920. Lk 115.
* Transéhe-Roseneck, Astaf von. ''Genealogisches Handbuch der livländischen Ritterschaft''. Görlitz. Kd. 1. 1929. Lk 84
Liugpomm

**Liugpomm** ehk **planeeriv pomm** (inglise keeles *glide bomb*) on aerodünaamiliste kandepindadega pomm, mis vallandatakse õhusõidukilt sihtmärgi suunas.

## Viited

## Vaata ka
*Juhitav pomm

## Välislingid
* Taavi Minnik. „See lendaks Kremlini.“ Venemaa õudusunenägu: ameeriklased arendavad Ukraina jaoks 463-kilomeetrise lennukaugusega imerelva. forte.delfi.ee, SÕJANDUS 29. jaanuar 2025
Reinhold Axel von Oettingen

**Reinhold Axel von Oettingen** (ka **Axel Reinhold**; 18. oktoober 1768 – 18. märts 1831) oli Oettingenide aadlisuguvõsast pärit Vene sõjaväelane (major). Ta oli Kaubi ja Kürble mõisnik. 

## Elulugu
Reinhold Axel von Oettingen sündis 1768. aastal Joachim Heinrich ja Helena Dorothea von Oettingeni (sünninimega von Anrep) peres. 

1800. aastal ostis Oettingen 23 000 rubla eest Kürble mõisa. 1822. aastal pantis ta Kürble Anton Johann von Engelhardtile. Oettingen päris oma isa käest Kaubi mõisa, mille ta 1823. aasta 27. aprillil 32 000 hõberubla eest Elisabeth Juliana von Bockile müüs. 

1829. aasta 25. juulil abiellus Oettingen Louise Johanna von Schillinguga. 

Reinhold Axel von Oettingen suri 18. märtsil 1831. 

## Kirjandus
* Hagemeister, Heinrich von*. [https://www.digitale-sammlungen.de/de/view/bsb10782487?page=144 Materialien zu einer Geschichte der Landgüter Livlands]*. Kd. 1. Lk 132. 1836.
* Hagemeister, Heinrich von. ''Materialien zu einer Geschichte der Landgüter Livlands''. Kd. 2. Lk 166. 1837.
* Transehe-Roseneck, Astaf von. ''Genealogisches Handbuch der livländischen Ritterschaften''. Görlitz. Kd. 1. Lk 67. 1929.
Shou Zi Chew

**Shou Zi Chew** (hiina keeles 周受资; sündinud 1. jaanuaril 1983 Singapuris) on Singapuri ettevõtja. Ta on aastast 2021 Hiina ettevõttele ByteDance kuuluva videoplatvormi TikTok tegevdirektor.

## Viited
Singapurlased

:*Singapuri rahvastiku kohta vaata artiklist [[Singapuri rahvastik]].*

**Singapurlased** on Singapuri Vabariigi kodanikud. Singapur on mitmekultuuriline, -rassiline, -usuline, -keelne ja mitmerahvuseline riik, alates 19. sajandist on rahvastik koosnenud Hiinast, Malaist, Indiast ja Euraasiast pärit inimestest. Singapuri diasporaa ulatub üle maailma.

Aastal 1819 rajas Ühendkuningriigi kolonist Stamford Raffles Singapuri lõunarannikule sadama ning avas selle vabakaubandusele ja sisserändele. Singapuri kolis ümberkaudsetest piirkondadest hulgaliselt immigrante. Aastaks 1827 oli saare rahvastik mitmekultuuriliseks muutunud.

Aastal 2017 läbi viidud uuringu andmetel seostab 49% singapurlastest end korraga nii Singapuri kui mõne muu päritoluga, kusjuures 35% eelistab end singapurlaseks nimetada ning 14,2% muulaseks. Aastal 2019 oli singapurlasi 4 026 200, välissingapurlasi kokku 340 751 (kellest 217 200-l oli Singapuri kodakondsus).

## Viited

## Kirjandus
* 
* 
*
Carlos Reutemann

**Carlos Alberto Reutemann** (12. aprill 1942 Santa Fe – 7. juuli 2021 Santa Fe) oli Argentina vormeli- ja autorallisõitja ning poliitik.

Vormel 1 sarjas osales Reutemann aastatel 1972–1982. Ta osales kokku 146 etapil, millest jõudis poodiumile 45 korral ja võitis 12 korral. Üldarvestuses oli tema parimaks kohaks teine, mille ta saavutas 1981. aasta hooajal, kui kaotas Nelson Piquet'le vaid ühe punktiga. 1981. aasta hooajal sai otsustavaks viimane etapp Las Vegases, kus Reutemann võitis küll kvalifikatsiooni, kuid jäi võistlusel kaheksandaks; Piquet sai viienda koha, mille eest teenis kaks punkti. Lisaks oli Reutemann kolmel hooajal kolmas (1975, 1978 ja 1980). Reutemann on seni kõige viimane argentiinlane, kes on Vormel 1 sarjas etapivõidu saanud. Argentiinlastest on temast Vormel 1 sarjas edukam olnud ainult Juan Manuel Fangio, kes tuli viiel korral maailmameistriks.

1980. aastatel võistles ta autoralli maailmameistrivõistlustel. 1980. aastal sai ta Argentina rallil kolmanda koha, millega sai pärast soomlast Leo Kinnuneni teiseks Vorme 1 piloodiks, kes on autoralli maailmameistrivõistluste etapil poodiumile jõudnud.

Pärast sportlaskarjääri lõppu astus ta poliitikasse, liitudes erakonnaga Partido Justicialista. Aastatel 1991–1995 ja 1999–2003 oli ta Santa Fe provintsi kuberner. 2003. aastal sai ta Argentina Senati liikmeks ja ta kuulus sinna kuni elu lõpuni.
Wilbur Smith

**Wilbur Addison Smith** (9. jaanuar 1933 Ndola – 13. november 2021 Kaplinn) oli Sambias sündinud Lõuna-Aafrika Vabariigi romaanikirjanik.

Ta kirjutas ajalooromaane, millest enamik räägib rahvusvahelistest suhetest Lõuna-Aafrikas nelja sajandi vältel nii mustanahaliste kui ka valgete perekondade vaatenurgast. Tema debüütromaan "When the Lion Feeds" ilmus 1964. aastal. Tema suurim romaanisari on 17-teoseline ning käsitleb Courtney perekonna kroonikat alates 17. sajandi keskpaigast kuni 20. sajandi viimase veerandini. Ta kirjutas kuueosaline romaanisarja ka Vana-Egiptuse teemadel.

Kokku avaldas Smith 49 teost. Tema teoseid on müüdud üle 140 miljoni eksemplari ning need on ilmunud enam kui 30 keeles. Eesti keeles on seni ilmunud "Need, kes keset mereohtu" ("Those in Peril"; Ajakirjade Kirjastus 2012) ja kahes osas "Seitsmes papüürusrull" ("The Seventh Scroll"; Perioodika 1998).

## Viited

## Välislingid
* https://www.wilbursmithbooks.com/
Minoti õhuväebaas

**Minoti õhuväebaas** ([*mainot*]; inglise keeles *Minot Air Force Base*; IATA **MIB**, ICAO **KMIB**, FAA LID **MIB**) on Ameerika Ühendriikide õhuväe baas Wardi maakonnas Põhja-Dakotas Ameerika Ühendriikides, ligi 20 km Minoti linnast põhjas. 2020. aasta rahvaloenduse järgi elas baasis 5017 inimest.

Baas avati 1957. aastal ning anti õhutõrje väejuhatuse (ADC) kasutusse. 1960. aastate alguses sai sellest strateegilise õhuväejuhatuse (SAC) tähtis tugipunkt, seal hoiti muuhulgas tuumavõimekusega mandritevahelisi ballistilisi rakette.

SAC likvideeriti aastal 1992 ning Minoti baasis toimunud tuumaülesanded jaotati kahe üksuse vahel: raketid anti õhuväe kosmoseväejuhatusele (AFSPC) ning lennukid õhulahingute väejuhatusele.

## Viited

## Välislingid
*
Bogdanovitš

**Bogdanovitš** (vene keeles Богданович) on linn Venemaal Sverdlovski oblastis, Bogdanovitši linnaringkonna keskus. Bogdanovitš asub Kunara jõe ääres, Jekaterinburgi kesklinnast ligi 100 km idas.

Asula tekkis 1883–1885 Overino raudteepeatus juurde ja sai nime kindral Jevgeni Bogdanovitši järgi. Linnaõigused sai Bogdanovitš 1947. aastal.

Linnas toodetakse kuumuskindlaid materjale ja raudteeliipreid.

## Viited

## Välislingid
*https://www.gobogdanovich.ru/
Minot

**Minot** [mainot] on linn Ameerika Ühendriikides Põhja-Dakota osariigis Wardi maakonnas, Wardi maakonna keskus. Linnast u 24 km põhjas asub Minoti õhuväebaas.

Aastal 2020 läbi viidud rahvaloenduse andmetel elas Minotis 48 377 inimest, millega see oli Põhja-Dakota suuruselt neljas linn.

Linn rajati 1886. aastal seoses James J. Hilli ulatusliku raudteeprojektiga (Great Northern Railway) ning tänu kiirele kasvule on selle hüüdnimi olnud Võlulinn (inglise keeles *Magic City*). Linnaõiguse sai Minot 16. juulil 1887.

Minot on ka Minoti linnapiirkonna keskus. Peale Wardi maakonna loetakse selle alla ka McHenry maakond ja Renville'i maakond ning 2020. aastal elas seal kokku 77 546 inimest.

Minotis valitseb külmade ja lumiste talvedega ning soojade või mõõdukalt kuumade suvedega niiske mandriline kliima. Keskmine õhutemperatuur jaanuaris on 12 °C ja juulis 20 °C. Talvel võib õhutemperatuur langeda alla –40 °C ja suvel tõusta üle 40 °C. Keskmiselt langeb aastas 490 mm sademeid. Lumesadu võib esineda oktoobrist maini, keskmiselt 132 cm aastas.

See on tähtis kaubandussõlm nii suure osa Põhja-Dakota põhjaalade jaoks kui ka Kanada Manitoba provintsi edela- ning Saskatchewani provintsi kaguosa jaoks.

Ligi 40% linna elanike esivanemad on Põhjamaadest ning alates 1977. aastast korraldatakse oktoobris Norsk Høstfesti, mis on Põhja-Ameerika suurim Skandinaavia festival. Samuti asub linnas 1988. aastal loodud Skandinaavia pärandi park.

Linn on sõprussuhetes Skieni vallaga Norras ja Moose Jaw' linnaga Saskatchewani provintsis Kanadas.

## Inimesed
* Josh Duhamel (snd 1972), näitleja
* Wiz Khalifa (snd 1987), muusik, sündis Minoti õhuväebaasis
* Greg Raymer (snd 1964), pokkerimängija

## Vaata ka
* Minoti õhuväebaas

## Viited

## Välislingid
* Koduleht
Silbervogel

**Silbervogel** (saksa keelest *hõbelind*; ka **Raketenbomber** (*rakettpommitaja*) ehk **RaBo**) oli Eugen Sängeri ja Irene Bredti poolt 1930. aastatel Natsi-Saksamaa jaoks välja töötatud vedelkütusraketi jõul lendava suborbitaalse pommituslennuki disain. Seda kaaluti 1942. aasta kevadel käivitatud projekti "Amerikabomber" jaoks, kuid projekti raames jõuti konstrueerida ja lennutada vaid pommitajaid Messerschmitt Me 264 ja Junkers Ju 390. Kui Walter Dornberger proovis pärast teist maailmasõda sõjaväe kosmoselennukite programmi Ameerika Ühendriikides taaselustada, kasutas ta diplomaatilisemat nimetust "antipood-pommitaja".

## Vaata ka
* Mitteballistiline atmosfääri sisenemine
* Keldõši pommitaja
* Kosmoselaeva tõukejõud
* Blue Streak (rakett)
Katškanar

**Katškanar** (vene keeles Качканар) on linn Venemaal Sverdlovski oblastis, Katškanari linnaringkonna keskus. Linn asub Jekaterinburgi kesklinnast 205 km põhja pool.

Asula rajati 1957. aastal rauamaagikaevanduse juurde ja sai linnaõigused 1968. aastal.

Linnas on raua ja vanaadiumi kontsentraati, aglomeraati ja veerkänke tootev tehas.

Katškanari sõprusomavalitsused on Sëlva ja Maładziečna.

## Viited

## Välislingid
*http://www.kgo66.ru/
Patrick Pentz

**Patrick Pentz** (sündinud 2. jaanuaril 1997) on Austria jalgpallur, kes mängib väravavahina Taani kõrgliiga klubis Brøndby IF ja Austria jalgpallikoondises. 

Varem on ta mänginud ka Austria, Prantsusmaa ja Saksamaa liigades.

## Saavutused
### Isiklikud
* Austria kõrgliiga hooaja sümboolne koosseis: 2020–21, 2021–22

## Viited
Phillipp Mwene

**Phillipp Mwene** (sündinud 29. jaanuaril 1994) on Austria jalgpallur, kes mängib äärekaitsjana Saksamaa kõrgliiga klubis Mainz 05 ja Austria jalgpallikoondises. 

Varem on ta mänginud ka Austria ja Hollandi liigades.

## Saavutused
### Klubiga
**PSV**
* Hollandi karikas: 2021–22, 2022–23
* Hollandi superkarikas: 2021, 2022, 2023
Philipp Lienhart

**Philipp Lienhart** (sündinud 11. juulil 1996) on Austria jalgpallur, kes mängib keskkaitsjana Saksamaa kõrgliiga klubis Freiburg ja Austria jalgpallikoondises. 

Varem on ta mänginud ka Austria ja Hispaania liigades.

## Viited
Diviis (Eesti)

**Diviis** on Eesti kaitseväe suurim maismaa struktuuriüksus, mis tegutseb kaitseväe juhataja alluvuses. Diviis vastutab sõjaliste operatsioonide planeerimise ja teostamise eest kogu Eesti territooriumil, kaasates nii Eesti kui ka liitlasriikide üksusi. Diviis on allutatud NATO korpusele ja mängib olulist rolli maakaitseringkondade, brigaadide ja liitlaste ühendamisel.

Diviis mängib võtmerolli Eesti kaitsevõime tugevdamisel ja NATO operatsioonide toetamisel piirkonnas. 

Ühendkuningriigi (ÜK) Eestis paiknev operatsiooni CABRIT staap on lõimitud Eesti diviisi staabiga ja operatsiooni CABRIT ülem (ÜK brigaadikindrali auastmes) on samaaegselt diviisi ülema asetäitja. Ühendkuningriigi erinevate lahingufunktsioonide staabiohvitserid tegutsevad tihedas koostöös Eesti kolleegidega, keskendudes eelkõige Eesti diviisi süvavõitlusvõime arendamisele. Kaitseväe diviisi staabi koosseisu kuuluvad ka Prantsusmaa ohvitserid ja allohvitserid (missioon Lynx), Taani ohvitser ning operatsiooni CABRIT staabis on ka Islandi esindaja. 

**Ajaloost**

Diviis on Esimese maailmasõja ajal 19.12.1917 Eesti rahvusväeosade juhtimiseks loodud 1. Eesti jalaväediviisi ja 21.11.1918 aastal Vabadussõja ajal loodud 1. diviisi õigusjärglane. 1917. aasta detsembrist 1918. aasta veebruarini oli alampolkovnik Johan Laidoner Vene armee Eesti rahvusväeosade kõrgeim sõjaline juht – 1. Eesti diviisi ülem.

Eesti otsustas diviisi taasloomise 2022. aastal Madridi tippkohtumise järgselt ja tulenevalt halvenenud julgeoleku olukorrast. Valitsus otsustas diviisi loomise 8. detsembril 2022.

Diviisi staap osales 2023-2024  Ameerika Ühendriikide maaväe Warfighter programmis. Selle läbimine andis vajaliku kogemuse operatsioonide planeerimisel ja elluviimisel koos liitlastega.

**Diviisi moto**

TempEST – Ready! / TempEST – Võiduks valmis!

TempEST oli diviisi kutsung USA maaväe hindamisõppuste seeria Warfighter õppusel ning diviis on kutsungit kasutanud sellest alates tänaseni.

## Koosseis
Diviisi kuuluvad järgmised üksused:
*1. jalaväebrigaad
*2. jalaväebrigaad
*Logistikapataljon
*Staabi- ja sidepataljon
*Suurtükiväerügement
*Luurepataljon

## Juhtkond
2022. aastal loodud diviisi juhtis kindralmajor Veiko-Vello Palm 30. märtsini 2024. Kolonel Mait Müürisepp täitis diviisi ülema ülesandeid 30.03.2024-31.07.2024. 1. augustil 2024 asus diviisi juhtima kindralmajor Indrek Sirel. Taasloodud diviisi esimene diviisiveebel oli kuni 8. augustini 2025 staabiveebel Andreas Rebane ja alates 08.08.2025 on diviisiveebliks staabiveebel Helari Pilve.

## Vaata ka
* Eesti kaitsevägi
* Eesti kaitseväe juhataja
* NATO Kirdekorpus

## Viited

## Välislingid

*Väeosad ja määramine. Kaitseressursside Amet.
*Valitsus otsustas diviisi loomise. valitsus.ee, 8. detsember 2022.
*Palm: diviis lubab Eestil vaenlast rünnata sadade kilomeetrite kauguselt. err.ee, 2. jaanuar 2024.
Candolleomyces

***Candolleomyces*** on šampinjonilaadsete seltsi kuuluv perekond seeni.

## Liike
**Candolleomyces candolleanus* – valge psatürell

## Välislingid
* ''Candolleomyces'' andmebaasis eElurikkus
Ilmar Kask

**Ilmar Kask** (sündinud 17. juulil 1936 Tartus) on eesti loodusajakrjanik, geograaf ja orienteeruja.

Ta lõpetas aastal 1955 Tartu 1. Keskkooli ja aastal 1960 geograafina Tartu Riikliku Ülikooli.

Ta on olnud väga kauaaegne ajakirja Eesti Loodus toimetaja.

## Välislingid
*Biograafia ESBL-is

## Teoseid
*Kask, Ilmar; Kivistik, Arne 1963. *Orienteeruja ABC*. Tartu: Tartu Riiklik Ülikool.
*Kivistik, Arne; Kask, Ilmar Kask 1969. *Kaardi ja kompassiga*. Tallinn: Eesti Raamat.
*Kask, Ilmar; Uusi, Hillar 1984. *Piusa*. Tallinn: Eesti Raamat.
NATO Kirdekorpus

**NATO Kirdekorpus** (inglise keeles *Multinational Corps Northeast*, MNC NE) on NATO vägede korpus, mille peakorter asub Szczecinis, Poolas. See loodi 18. septembril 1999 ja on osa NATO ühendvägede operatiivväejuhatusest Brunssumis. Eesti diviis moodustab osa NATO Kirdekorpusest. Rahvusvaheline diviis (Põhja)

## Ajalugu
Korpus loodi pärast Poola liitumist NATO-ga ja selle peakorteriks määrati endine Schleswig-Holsteini ja Jüüti liitlasvägede staap. Kolm peamist asutajariiki on Taani, Saksamaa ja Poola. Aastate jooksul on liitunud mitu riiki, sealhulgas Eesti, Ameerika Ühendriigid, Kanada ja paljud teised NATO liikmesriigid.

Tänu oma asukohale (ainus NATO peakorter endisest raudsest eesriidest idapool) on NATO Kirdekorpusel oluline roll uute liikmesriikide integreerimisel. Peakorteris teenivad ohvitserid ja allohvitserid Eestist, Tšehhist, Lätist, Leedust ja Slovakkiast. Alates 2004. aastast lehvivad seal Eesti, Läti ja Leedu lipud, hiljem on liitunud Slovakkia, Tšehhi, USA, Rumeenia, Sloveenia, Horvaatia, Ungari, Rootsi, Türgi, Suurbritannia, Prantsusmaa, Holland, Kanada, Island, Belgia, Norra ja Kreeka. 2005. aastal saavutati täielik operatiivvõimekus, 2015. aastal tõsteti valmisoleku taset. 2016. aastal saavutati võimekus juhtida väga kõrge valmisolekuga kiirreageerimisjõude.

## Koosseis
* Kirdekorpus staap
# Eesti diviis
# Esimene diivis (Leedus)
# Põhjadiviis
# Kirdediviis

## Ülesanne
NATO Kirdekorpus osaleb NATO kollektiivkaitses, kriisiohjes ja humanitaaroperatsioonides. 2015. aastal tõsteti staabi valmisolekut ja võimekust vastata uutele ohtudele.

## Juhtkond
Praegune korpuse ülem on kindralleitnant Jürgen-Joachim von Sandrart (Saksamaa).

## Osalemine sõjategevuses Afganistanis
NATO Kirdekorpus osales ISAF-i operatsioonides aastatel 2007, 2010 ja 2014-2015.

## Vaata ka
* Eesti diviis
* Eesti kaitsevägi
* NATO

## Viited
Valge psatürell

**Valge psatürell** (*Candolleomyces candolleanus*) on šampinjonilaadsete seltsi kuuluv liik seeni.

Seene varasem ladinakeelne nimi oli *Psathyrella candolleana* ja see kuulus psatürelli perekonda.

Seen kasvab (hakke)puidul ja puidujäänustel.

## Välislingid
*
Objekt (Peirce)

**Objekt** on üks mõistetest Charles Peirce'i semiootikas.

Objekt on üks kolmest märgiprotsessi liikmest (teised on esitis ja tõlgend). 

## Vaata ka
*märk
Kirovgrad

**Kirovgrad** on linn Venemaal Sverdlovski oblasti lõunaosas, Kirovgradi linnaringkonna keskus. Linn asub Neiva jõe lähte juures umbes 100 km Jekaterinburgist loodes.

Linna kohal olnud **Kalata** küla tekkis 17. sajandil, kuid kindlad andmed on 1808. aastast, mida loetakse ka linna asutamisaastaks. Linnaõigused sai Kalata 1932. aastal. 1935. aastal sai bolševist Sergei Kirovi järgi nimeks Kirovgrad, kuigi Kirov linnas kunagi ei elanud.

Linn on värvilise metallurgia keskus.

2023. aasta alguse seisuga oli linnas arvestuslikult 18 497 elanikku.

## Viited
Koerkorter

**"Koerkorter"** on 2022. aasta augustis esilinastunud Eesti animafilm. See põhineb Andres Ehini luuletuse "Olla koerkorter" ainetel.

## Filmist
Saatuse keerdkäigud on pagendanud elu hammasrataste vahele jäänud balletisolist Sergei elama linnalähedasse kolhoosi. Siin peab ta oma igapäevast võitlust kolhoositöö rutiini, koduloomade ja alkoholiga. Ta vahetab oma kunsti viinerite vastu, et toita ablast koerkorterit.

Filmi teostuse toetajad olid Eesti Kultuurkapital ja Eesti Filmi Instituut.

## Festivalid, osalemine, auhinnad
* Auhind, EFTA - Eesti filmi- ja teleauhind 2023; Parim animafilm
* Nominatsioon, EFTA - Eesti filmi- ja teleauhind 2023; Operaatori kategoorias
* Preemia, Eesti Kultuurkapitali Audiovisuaalse kunsti sihtkapitali preemia 2022; Aasta animafilm: Priit Tender
* Auhind, Trickfilm - Stuttgart Festival of Animated Film (Saksamaa) 2023; Grand Prix
* Osalemine, PÖFF Shorts (Tallinn, Tartu) 2022; Rahvuslik võistlusprogramm 4
* Osalemine, OSCAR - The Award of the Academy of Motion Picture Arts and Sciences (Ameerika Ühendriigid) 2023; Parima lühianimatsiooni eelvalikus
* Auhind, London International Animation Festival 2022; Priit Tender - Best Film of the Festival Award 
* Nominatsioon, Animateka International Animated Film Festival (Sloveenia) 2022; Best Short Film
* Nominatsioon, Zagreb World Festival of Animated Films (Horvaatia) 2023; Grand Competition Short Film
* Auhind, Tampere Film Festival (Soome) 2023; Best Animation
* Auhind, Reggio International Short Film Festival (Itaalia) 2023; International Jury Award
* Auhind, Short Film Competition of the festival Tous Courts (Prantsusmaa) 2023; Jury Prize
* Auhind, Cyber Sousa Xiamen International Animation Festival China 2023; Silver Prize
* Auhind, Lisbon Animation Festival Portugal 2023; Grand Prix
* Nominatsioon, Odense International Film Festival (Taani) 2023; Grand Prix 
* Nominatsioon, Annecy International Animated Film Festival (Prantsusmaa) 2023; Best Short 

## Viited


## Välislingid
*"Koerkorter". Videoklipp.
* Kaspar Viilup. Koerkorteri puhul inspireerisid mind Kesk-Eesti mahajäetud kolhoosihooned. kultuur.err.ee, 29. august 2022.
Eesti – Saudi Araabia suhted

**Eesti – Saudi Araabia suhted** on kahepoolsed suhted Eesti ja Saudi Araabia vahel.

Saudi Araabia tunnustas Eestit 16. septembril 1991. Kahe riigi vahelised diplomaatilised suhted sõlmiti alles 21. märtsil 2003.

Tegutseb Eesti suursaadik Saudi Araabias, kes resideerib Abu Dhabis. Tegutseb ka Saudi Araabia suursaadik Eestis, kes resideerib Helsingis.

## Viited
Hvidovre IF

**Hvidovre Idrætsforening** (taanikeelne nimi) on Taanis Hvidovre linnas tegutsev jalgpalliklubi. Klubi mängib Taani teises liigas, 1. division.

Klubi asutati 15. oktoober 1925.

Kokku on klubi Taani kõrgeimas jalgpalliliigas mänginud 20 hooaega.

9. novembril 1966 mängis klubi oma esimest Euroopa turniirimängu. Klubi läks Inter-Cities Fairs Cup’il vastamisi Eintracht Frankfurtiga, mis lõppes 5:1 kaotusega Hvidovre IF-le.
## Viited

## Välislingid
* Klubi koduleht